Document ID: 32003R0806

Κανονισμός (ΕΚ) αριθ. 806/2003 του Συμβουλίου
της 14ης Απριλίου 2003
για την προσαρμογή στην απόφαση 1999/468/ΕΚ των διατάξεων των σχετικών με τις επιτροπές που επικουρούν την Επιτροπή στην άσκηση των εκτελεστικών αρμοδιοτήτων της, οι οποίες προβλέπονται από πράξεις του Συμβουλίου που εκδόθηκαν σύμφωνα με τη διαδικασία συμβουλευτικής επιτροπής (ειδική πλειοψηφία)
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη τη συνθήκη για την ίδρυση της Ευρωπαϊκής Κοινότητας, και ιδίως τα άρθρα 36, 37 και 133,
την πρόταση της Επιτροπής(1),
τη γνώμη του Ευρωπαϊκού Κοινοβουλίου(2),
τη γνώμη της Οικονομικής και Κοινωνικής Επιτροπής(3),
Εκτιμώντας τα ακόλουθα:
(1) Η απόφαση 1999/468/ΕΚ του Συμβουλίου, της 28ης Ιουνίου 1999, για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή(4) αντικατέστησε την απόφαση 87/373/ΕΟΚ(5).
(2) Σύμφωνα με τη δήλωση του Συμβουλίου και της Επιτροπής(6) σχετικά με την απόφαση 1999/468/ΕΚ, οι διατάξεις σχετικά με τις προβλεπόμενες κατ' εφαρμογή της απόφασης 87/373/ΕΟΚ επιτροπές που επικουρούν την επιτροπή στην άσκηση των εκτελεστικών αρμοδιοτήτων που της ανατίθενται πρέπει να προσαρμοστούν, ώστε να συμμορφωθούν με τις διατάξεις των άρθρων 3, 4 και 5 της απόφασης 1999/468/ΕΚ.
(3) Η εν λόγω δήλωση ορίζει τους τρόπους προσαρμογής των διαδικασιών των επιτροπών, η οποία είναι αυτόματη, εφόσον δεν επηρεάζει τη φύση της επιτροπής που προβλέπει η βασική πράξη.
(4) Οι προθεσμίες που καθορίζονται στις προς προσαρμογή διατάξεις πρέπει να εξακολουθήσουν να ισχύουν. Στις περιπτώσεις που δεν προβλεπόταν καμία συγκεκριμένη προθεσμία για τη λήψη των εκτελεστικών μέτρων, είναι σκόπιμο η προθεσμία αυτή να οριστεί στους τρεις μήνες.
(5) Είναι σκόπιμο, κατά συνέπεια, οι διατάξεις των πράξεων που προβλέπουν την προσφυγή στη διαδικασία της επιτροπής τύπου Ι, που καθορίζεται στην απόφαση 87/373/ΕΟΚ, να αντικατασταθούν από τις διατάξεις που παραπέμπουν στη συμβουλευτική διαδικασία που προβλέπεται στο άρθρο 3 της απόφασης 1999/468/ΕΚ.
(6) Οι διατάξεις των πράξεων που προβλέπουν την προσφυγή στη διαδικασία της επιτροπής τύπου ΙΙα και ΙΙβ, που καθορίζονταν από την απόφαση 87/373/ΕΟΚ, πρέπει να αντικατασταθούν από τις διατάξεις που παραπέμπουν στη διαχειριστική διαδικασία που προβλέπεται στο άρθρο 4 της απόφασης 1999/468/ΕΚ.
(7) Οι διατάξεις των πράξεων που προβλέπουν την προσφυγή στη διαδικασία της επιτροπής τύπου ΙΙΙα και ΙΙΙβ, που καθορίζονταν από την απόφαση 87/373/ΕΟΚ, πρέπει να αντικατασταθούν από τις διατάξεις που παραπέμπουν στην κανονιστική διαδικασία που προβλέπεται στο άρθρο 5 της απόφασης 1999/468/ΕΚ.
(8) Ο παρών κανονισμός αφορά μόνο την ευθυγράμμιση των διαδικασιών επιτροπής. Το όνομα των επιτροπών που σχετίζονται με τις διαδικασίες αυτές έχει ενίοτε αλλάξει,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Όσον αφορά τη συμβουλευτική διαδικασία, οι πράξεις που περιλαμβάνονται στον κατάλογο του παραρτήματος Ι προσαρμόζονται, σύμφωνα με το εν λόγω παράρτημα, στις οικείες διατάξεις της απόφασης 1999/468/ΕΚ.
Άρθρο 2
Όσον αφορά τη διαχειριστική διαδικασία, οι πράξεις που περιλαμβάνονται στον κατάλογο του παραρτήματος ΙΙ προσαρμόζονται, σύμφωνα με το εν λόγω παράρτημα, στις οικείες διατάξεις της απόφασης 1999/468/ΕΚ.
Άρθρο 3
Όσον αφορά τη κανονιστική διαδικασία, οι πράξεις που περιλαμβάνονται στον κατάλογο του παραρτήματος ΙΙΙ προσαρμόζονται, σύμφωνα με το εν λόγω παράρτημα, στις οικείες διατάξεις της απόφασης 1999/468/ΕΚ.
Άρθρο 4
Οι αναφορές στις διατάξεις των πράξεων που περιλαμβάνονται στα παραρτήματα Ι, ΙΙ και ΙΙΙ θεωρείται ότι αφορούν τις εν λόγω διατάξεις, όπως προσαρμόζονται από τον παρόντα κανονισμό.
Οι αναφορές, εντός του παρόντος κανονισμού, στο παλαιό όνομα των επιτροπών, λογίζονται ως αναφορές στο νέο όνομα των επιτροπών αυτών.
Άρθρο 5
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 14 Απριλίου 2003.

Labels: 10
15